
א(חת) דיבר א-לוהים
צבי ויינגרטן
שיח לשבת ויקרא
ר' אלעזר בר אבינא אומר כ"ו דורות היה אל"ף קורא תגר לפני הקב"ה אמר לפניו רבונו של עולם אני ראשון של אותיות ולא בראת עולמך בי אמר לו הקב"ה העולם ומלואו לא נבראו אלא בזכות התורה שנאמר ה' בחכמה יסד ארץ למחר אני עתיד ליתנה בסיני ואיני פותח אלא בך שנאמר אנכי ה' אלקיך.

האל"ף נוחמה ואולי אפילו שמחה במה שנתן לה הקב"ה – הפתיח לעשרת הדיברות. כך מוצא ר' אלעזר בר אבינא צידוק לתחילת התורה בבי"ת. ואם היינו בוחנים את האותיות על פי עניינם בסדר בראשית הרי שהדבר גם הגיוני שכן, האל"ף המייצגת את היחיד, את האחד ("ומנין שאל"ף נקרא אחד שנאמר איכה ירדוף אחד אלף"), מקומה דווקא בציווי על יחידותו וייחודו של הקב"ה ואילו הבי"ת שעניינה שניים – ולפיכך פירוד – מקומה דווקא בתחילת בריאת העולם, כפי שהדגישו חסידים ראשונים, שהקב"ה צימצם את עצמו כדי לפנות לנו ולעולמנו מקום. 

אבל בינינו, האם השכנוע של ר' אלעזר בר אבינא מביא גם אותנו לידי שכנוע פנימי? הרי סוף סוף התורה מתחילה ב"בראשית" ולא ב"אנכי"?! ואולי היה עליו לצאת למסע שכנוע אחר, לומר שאם אי אפשר להתחיל את בריאתו של עולם באל"ף (כי כבר פתח בבי"ת) – ינסה לכפר על כך בפתיח של משנה התורה ולהתחילו ב"אלה הדברים"? אלא שזו לא הייתה מוסיפה לנו דבר... באמת... תחשבו על זה.

מאידך, לא ניתן להתכחש לאמת שבדבריו של ר' אלעזר – הקב"ה הרי פתח את התורה באל"ף גם אם אנחנו למעשה פותחים בבי"ת. אולי גם מכך ניתן ללמוד שלא כל ההתחלות שוות ומרחק רב עדיין מפריד בין התורה שלנו (שפותחת בבי"ת, בפירוד, בשניים) לתורה של הקב"ה (שפותחת באלף, בחדות, באחדות) בבחינת "אחת דיבר א-לוהים – שתיים זו שמעתי".

ויש גם תורה שלישית, זו שמשמרת מנהג קדמונים והופכת את לימודינו על פניהם. כוונתי לתורה שמתחילה בוא"ו, לתורת תינוקות של בית רבן – טהורים שפותחים בטהרה בספר ויקרא. מה נגיד על כך, כלומר, מעבר לברור, לוא"ו המעמידה אותנו ביום השישי, ביומו של האדם הנוצר, היוצר, החוטא והשב?

האל"ף כאן כבר אינה במלחמה, איננה קוראת תיגר אלא יושבת, כמעט בהחבא, בסופה של מילה כאילו רק במקרה נדחפה לכאן. אבל היא הרי ההבדל הקטן, ההבדל בין "ויקר" (של בלעם) ל"ויקרא" של משה, ההבדל בין מקרה לקריאה, בין ישראל לעמים. מעניין שבמשך שנים ניתנה במה לרש"י הראשון על התורה רק בשל היותו רש"י ראשון על התורה – ובה במידה, היה רש"י ראשון על ספר ויקרא יכול לקבל במה כזו. פה, בדברי רש"י הראשון על תורתן של תינוקות, הוא מדבר על קשר בין הקב"ה לעמו שמתחיל בקריאה (קריאה של מי? שלנו? שלו? קריאה בפה? קריאה בספר?) ומבטא חיבה ורצון להידוקו. ואם כך היה, הייתי אף מוסיף ואומר שגם היחס בין הוא"ו של תחילת ויקרא לאל"ף של "אנכי" – מבטא קריאות שונות: קריאת האדם (המתחילה באות יומו), וקריאת הא-ל (הפותחת בייחוד). ולבסוף היינו חוזרים לדברי רש"י המציין שישנה קריאה שלישית, קריאה שמשמיטה את האל"ף של הקב"ה ונשארת כרגע חולף, כמקרה וכקרי, "לשון עראי וטומאה".

